Proiect

**GUVERNUL REPUBLICII MOLDOVA**

**H O T Ă R Î R E**

**privind aprobarea proiectului de lege** **cu privire la parcul**

**pentru servicii de afaceri internaționale**

**nr.\_\_\_\_\_\_ din \_\_\_\_\_\_\_\_\_\_\_\_\_\_ 2022**

**Guvernul HOTĂRĂŞTE:**

Se aprobă şi se prezintă Parlamentului Republicii Moldova spre examinare

proiectul de lege cu privire la parcul pentru servicii de afaceri internaționale.

**PRIM-MINISTRU Natalia GAVRILIȚA**

*Contrasemnează:*

Ministru Economiei Sergiu Gaibu

Ministru Finanțelor Dumitru Budianschi

Ministrul Justiției Sergiu Litvinenco

Proiect

**LEGEA**

**cu privire la parcul pentru servicii de afaceri internaționale**

Parlamentul adoptă prezenta lege organică.

**Capitolul I**

**DISPOZIŢII GENERALE**

**Articolul 1.** Domeniul de reglementare şi scopul legii

(1) Prezenta lege reglementează procesul de creare a parcului pentru servicii de afaceri internaționale.

(2) Scopul prezentei legi îl constituie crearea premiselor necesare pentru impulsionarea dezvoltării industriei serviciilor de afaceri internaționale, precum şi crearea locurilor de muncă cu valoare adăugată înaltă şi atragerea investițiilor autohtone şi străine.

**Articolul 2**. Noțiuni utilizate

În sensul prezentei legi, următoarele noțiuni se definesc astfel:

*Administrația parcului pentru servicii de afaceri internaționale/Administrația parcului –* instituție publică constituită de Guvern pentru administrarea parcului pentru servicii de afaceri internaționale, funcția de fondator este exercitată de Ministerul Economiei;

*parc* *pentru servicii de afaceri internaționale (parc)* – structură organizatorică ai cărei rezidenți practică activitățile prevăzute la art.8;

*rezident al parcului –* persoană juridică sau fizică, înregistrată în Republica Moldova în calitate de subiect al activității de întreprinzător, care este inclusă în Registrul de evidență a rezidenților parcului şi care practică, drept activitate principală, una sau mai multe din activitățile prevăzute la art.8, în baza unui contract încheiat cu Administrația parcului;

*activitate principală* – activitate care întrunește cumulativ următoarele criterii:

- Venitul înregistrat din prestarea serviciilor permise în parc în conformitate cu art.8 reprezintă 85% sau mai mult din suma totală a venitului din vînzarea produselor (mărfurilor), prestarea serviciilor, executarea lucrărilor înregistrată în evidența contabilă;

- Venitul înregistrat din activitatea comercială externă reprezintă 85% sau mai mult din suma totală a venitului din vînzarea produselor (mărfurilor), prestarea serviciilor, executarea lucrărilor înregistrată în evidența contabilă.

*activitate comercială externă* – prestarea serviciilor menționate la art.8 de către rezidenții parcului în beneficiul unui nerezident.

**Articolul 3.** Obiectivele de bază ale parcului pentru servicii de afaceri internaționale

Crearea parcului urmărește atingerea următoarelor obiective principale:

a) creșterea competitivității întreprinderilor din industria serviciilor de afaceri internaționale;

b) susținerea întreprinderilor mici şi mijlocii din industria serviciilor de afaceri internaționale;

c) atragerea investițiilor autohtone şi străine;

d) desfășurarea unor activități ce creează produse cu valoare adăugată înaltă;

e) stabilirea unor parteneriate cu companii multinaționale din domeniul serviciilor de business cu scopul transferului de practici pozitive şi al celor mai avansate cunoștințe în domeniu;

f) atragerea de resurse umane calificate;

g) crearea locurilor de muncă calificate și bine plătite.

**Articolul 4.** Principii de creare şi funcționare a parcului pentru servicii de afaceri internaționale

Crearea şi funcționarea parcului se bazează pe următoarele principii:

a) transparența în procesul de funcționare a parcului;

b) tratamentul egal al tuturor potențialilor rezidenți în procesul de înregistrare a acestora;

c) neimplicarea autorităților publice şi a Administrației parcului în activitatea rezidenților, decît în limitele prevăzute de prezenta lege, de actele normative în vigoare şi de contractul privind desfășurarea activității în parc;

d) realizarea obiectivelor de bază ale parcurilor.

**Capitolul II**

**SUBIECŢII PARCULUI PENTRU SERVICII DE AFACERI INTERNAȚIONALE**

**Articolul 5.** Administrația parcului

(1) Guvernul instituie Administrația parcului ce activează pe principii de autofinanțare.

(2) Administrația parcului este condusă de către directorul instituției publice, desemnat în funcție de către Ministerul Economiei, pe un termen de 5 ani. Funcțiile, drepturile şi obligațiile directorului instituției publice sînt stabilite prin statutul instituției şi preluate în contractul încheiat între directorul instituției şi Ministerul Economiei.

(3) Sursele de venit ale Administrației parcului se constituie din cotizațiile obligatorii plătite de rezidenții parcului, precum şi din alte venituri legale rezultate din atribuțiile prevăzute la art.10. Metodologia de calculare a cotizației se aprobă de Guvern.

(4) Administrația nu are dreptul să intervină în activitatea economică a rezidenților parcului.

**Articolul 6.** Rezidenții parcului

(1) Înregistrarea rezidenților parcului se efectuează de către Administrația acestuia în conformitate cu Regulamentul de înregistrare a rezidenților parcului, aprobat de Guvern, în care vor fi indicate în mod expres şi exhaustiv procedura şi cerințele de înregistrare, precum şi modelul contractului privind desfășurarea activității în parc.

(2) Persoana înregistrată în calitate de rezident al parcului încheie cu Administrația acestuia un contract privind desfășurarea activității în parc şi este introdusă în Registrul de evidență a rezidenților parcului la data semnării contractului. Termenul contractului nu poate depăși termenul de funcționare a parcului.

(3) În contract se indică:

a) genurile de activitate practicate;

b) drepturile şi obligațiile rezidentului parcului şi ale Administrației parcului;

c) cuantumul cotizației obligatorii;

d) tipurile rapoartelor pe care le prezintă rezidentul parcului Administrației acestuia;

e) răspunderea părților în caz de încălcare a prevederilor contractuale;

f) alte clauze negociate de părți.

(4) Rezidenții parcului țin contabilitatea, întocmesc şi prezintă situații financiare, rapoarte, dări de seamă şi declarații în modul stabilit de legislația în vigoare.

(5) Rezidenții parcului nu poartă răspundere pentru obligațiile Administrației acestuia.

(6) Administrația parcului ține Registrul de evidență a rezidenților parcului şi eliberează certificate confirmative privind deținerea titlului de rezident al parcului.

**Capitolul III**

**CREAREA PARCULUI PENTRU SERVICII DE AFACERI INTERNAȚIONALE**

**Articolul 7.** Crearea parcului pentru servicii de afaceri internaționale

(1) Parcul este creat de Guvern, la inițiativă și propunerea Ministerului Economiei.

(2) Termenul de funcționare a parcului se stabilește de Guvern pentru o perioadă de 10 ani, cu posibilitatea de a fi prelungit.

**Articolul 8.** Activitățile principale desfășurate în parc

În parcul pentru servicii de afaceri internaționale pot fi desfășurate următoarele activități principale (conform CAEM rev.2 şi CSPM rev.2):

1. Alte activități de servicii informaționale n.c.a. (63.99);
2. Activități de contabilitate şi audit financiar; consultanță în domeniul fiscal (69.20), limitate la:

- servicii de analiză și verificări contabile (69.20.21);

- servicii de întocmire a situațiilor financiare anuale (69.20.22);

- servicii de ținere a registrelor contabile (69.20.23);

- servicii de întocmire/întreținere a statelor de plată (69.20.24);

- alte servicii contabile (69.20.29);

c) Activități de consultanță pentru afaceri şi management (70.22);

d) Activități de studiere a pieței şi de sondare a opiniei publice (73.20);

e) Activități de traducere scrisă şi orală (interpreți) (74.30);

f) Alte activități profesionale, științifice şi tehnice n.c.a. (74.90);

g) Activități ale agențiilor de plasare a forței de muncă (78.10);

h) Alte servicii de furnizare a forței de muncă (78.30);

i) Activități combinate de secretariat (82.11);

j) Activități de fotocopiere, de pregătire a documentelor şi alte activități specializate de secretariat (82.19);

k) Activității ale centrelor de intermediere telefonică (call center)  (82.20);

l) Alte activități de servicii suport pentru întreprinderi n.c.a. (82.99);

m) Cercetare-dezvoltare în biotehnologie (72.11);

n) Cercetare-dezvoltare în alte științe naturale si inginerie (72.19);

o) Activități de inginerie și consultanță tehnică legate de acestea (71.12);

p) Cercetare-dezvoltare în științe sociale și umaniste (72.20);

q) Activități de testare și analize tehnice (71.20).

**Capitolul IV**

**ATRIBUŢIILE ŞI SARCINILE STRUCTURILOR IMPLICATE**

**ÎN CREAREA ŞI ACTIVITATEA PARCULUI**

**Articolul 9**. Atribuțiile Ministerului Economiei

În contextul aplicării prezentei legi, Ministerului Economiei îi revin următoarele atribuții:

1. aprobă Regulamentul de organizare şi funcționare a parcului;
2. monitorizează activitatea parcului, susține dezvoltarea acestuia prin implementarea unor politici țintite în domeniu;

c) asigură organizarea evaluării anuale a rezultatelor activității parcului;

d) colaborează cu autoritățile administrației publice centrale şi locale, cu organizații neguvernamentale şi cu experți independenți, în vederea susținerii şi dezvoltării activităților din cadrul parcului.

**Articolul 10**. Atribuțiile Administrației parcului

Administrația parcului are următoarele atribuții:

a) elaborează Regulamentul de organizare şi funcționare a parcului, inclusiv obiectivele parcului;

b) administrează parcul în conformitate cu prevederile prezentei legi şi ale altor acte normative în vigoare;

c) creează, ține şi actualizează Registrul de evidență a rezidenților parcului, precum şi pagina web oficială a parcului;

d) asigură accesul în regim online la Registrul de evidență a rezidenților parcului;

e) participă la evaluarea activității parcului, după caz;

f) adresează Ministerului Economiei propuneri privind dezvoltarea activității parcului;

g) întocmește şi prezintă la Ministerul Economiei rapoarte trimestriale şi anuale privind activitatea parcului şi a rezidenților acestuia. Rapoartele se publică pe pagina web oficială a parcului.

h) în caz de necesitate, reprezintă parcul în relațiile cu autoritățile administrației publice centrale şi locale şi colaborează cu acestea.

**Articolul 11**. Repartizarea sumelor impozitului unic perceput de la rezidenții parcului pentru servicii de afaceri internaționale.

Sumele achitate de rezidenții parcului cu titlu de impozit unic se vor încasa la Ministerul Finanțelor într-un cont trezorerial, fiind ulterior repartizate:

a) la bugetul de stat: impozitul pe venit obținut din activitatea de întreprinzător – 10,0%, impozitul pe venit reținut din salariu – 19,4%, taxa pentru folosirea drumurilor de către autovehiculele înmatriculate în Republica Moldova – 0,1%;

b) la bugetul asigurărilor sociale de stat: contribuțiile de asigurări sociale de stat obligatorii – 54,7%;

c) la fondurile asigurării obligatorii de asistență medicală: primele de asigurare obligatorie de asistență medicală sub formă de contribuție procentuală din salariu şi din alte recompense – 15,4%;

d) la bugetele locale: taxele locale – 0,3%, impozitul pe bunurile imobiliare ale persoanelor juridice – 0,1%.

**Capitolul V**

**SUPORTUL ŞI STIMULAREA ACTIVITĂŢII**

**REZIDENŢILOR PARCULUI**

**Articolul 12**. Facilități şi stimulente acordate la crearea şi funcționarea parcului pentru servicii de afaceri internaționale

(1) Pentru a facilita crearea şi activitatea parcului pentru servicii de afaceri internaționale, statul acordă rezidenților acestora următoarele stimulente:

a) impozitul unic perceput de la rezidenții parcului pentru servicii de afaceri internaționale în mărime de 10% din venitul din vînzări, care, însă nu va fi mai mic de suma minimă stabilită la alin.(3) și care include următoarele impozite şi taxe: impozitul pe venit din activitatea de întreprinzător, impozitul pe venit din salariu, contribuțiile de asigurări sociale de stat obligatorii datorate de angajatori, primele de asigurare obligatorie de asistență medicală datorate de angajați, taxele locale, impozitul pe bunurile imobiliare şi taxa pentru folosirea drumurilor de către autovehicule înmatriculate în Republica Moldova, datorate de rezidenții parcului în conformitate cu legislația aplicabilă. Celelalte impozite şi taxe vor fi achitate de rezidenții parcului în modul general stabilit;

b) alocații financiare obținute de la bugetul de stat;

c) alte facilități fiscale şi vamale prevăzute de legislația fiscală şi vamală.

(2) În sensul aplicării impozitului unic perceput de la rezidenții parcului pentru servicii de afaceri internaționale în conformitate cu alin.(1) lit.a), impozitul pe venit din salariu, contribuțiile de asigurări sociale de stat obligatorii datorate de angajatori, precum şi primele de asigurare obligatorie de asistență medicală datorate de angajați se referă la plățile salariale efectuate angajaților sau în folosul acestora de către rezidenții parcului pentru servicii de afaceri internaționale în baza legislației muncii şi actelor normative ce conțin norme ale dreptului muncii.

(3) Suma minimă a impozitului unic perceput de la rezidenții parcului pentru servicii de afaceri internaționale se va determina lunar per angajat şi va constitui 30% din cuantumul salariului mediu lunar pe economie, prognozat pentru anul aferent perioadei fiscale a impozitului respectiv.

(4) Impozitul unic perceput de la rezidenții parcurilor pentru servicii de afaceri internaționale, determinat conform prezentului articol, se achită lunar de către rezidenții parcului potrivit actelor normative.

(5) În cazul în care sunt adoptate legi noi care modifică cota şi/sau componența impozitului unic perceput de la rezidenții parcului pentru servicii de afaceri internaționale prevăzut la alin.(1) lit.a) şi/sau îl anulează, rezidenții parcului sunt în drept, pe parcursul unei perioade de 10 ani, dar care nu va depăși termenul de funcționare a parcului, să activeze conform prevederilor legii în vigoare pînă la data punerii în aplicare a noilor legi. Dacă anumite impozite şi/sau taxe incluse în impozitul unic perceput de la rezidenții parcului pentru servicii de afaceri internaționale prevăzut la alin.(1) lit.a) sînt înlocuite, potrivit legislației, cu alte impozite şi/sau taxe, componența impozitului unic se va ajusta corespunzător, fără modificarea cotei acestuia.

(6) În cazul în care rezidenții parcului nu respectă condițiile de aplicare a facilităților prevăzute de prezenta lege, obligațiile acestora față de bugetul public național se recalculează în modul general stabilit, începînd cu perioada fiscală în care a fost comisă încălcarea, în conformitate cu legislația în vigoare.

**Articolul 13**. Asigurarea socială şi medicală a salariaților angajați de rezidenții parcului

(1) Salariații rezidenților parcului beneficiază de toate tipurile de prestații de asigurări sociale de stat din bugetul asigurărilor sociale de stat, conform legislației în vigoare. Venitul lunar asigurat al acestor salariați va constitui 68% din cuantumul salariului mediu lunar pe economie, prognozat pentru anul respectiv.

(2) Salariații rezidenților parcului obțin statutul de persoană asigurată în sistemul de asigurări obligatorii de asistență medicală în baza informației actualizate şi prezentate în darea de seamă privind reținerea impozitului pe venit, a primelor de asigurare obligatorie de asistență medicală şi a contribuțiilor de asigurări sociale de stat obligatorii calculate, conform legislației în vigoare.

(3) Rezidentul parcului este obligat să-i informeze în scris pe salariații săi despre particularitățile asigurării sociale şi medicale stabilite prin prezentul articol, precum şi despre particularitățile impozitului pe venit din salariu, pînă la data obținerii titlului de rezident al parcului, iar în cazul salariaților noi – pînă la angajare.

**Capitolul VI**

**EVALUAREA ŞI CONTROLUL ACTIVITĂŢII PARCULUI**

**Articolul 14**. Evaluarea activității parcului pentru servicii de afaceri internaționale şi a rezidenților acestuia

Rezultatele activității parcului şi a rezidenților acestuia se evaluează de Ministerul Economiei.

**Articolul 15.** Verificarea activităților principale

(1) Activitatea rezidenților parcului este supusă anual, în mod obligatoriu, verificării îndeplinirii indicatorilor necesari pentru dobîndirea şi menținerea statutului rezidentului parcului pentru servicii de afaceri internaționale.

(2) Indicatorii supuși verificării sînt stabiliți de către Administrația parcului, iar verificarea este efectuată de către entitățile de audit.

(3) Rezultatele verificării se publică pe pagina web oficială a parcului pentru servicii de afaceri internaționale.

**Articolul 16.** Retragerea titlului de rezident al parcului

(1) Titlul de rezident al parcului se retrage prin rezoluțiunea contractului încheiat cu Administrația parcului în următoarele situații:

a) la inițiativa rezidentului parcului, în cazul în care Administrația parcului nu respectă prevederile contractului privind desfășurarea activității în parc şi nu înlătură încălcările în termen de 30 de zile de la primirea notificării scrise din partea rezidentului;

b) la inițiativa Administrației parcului, în cazul în care rezidentul parcului nu respectă prevederile contractului privind desfășurarea activității în parc şi nu înlătură încălcările în termen de 30 de zile de la primirea notificării scrise din partea Administrației;

c) în cazul încălcării prevederilor prezentei legi, ale legislației cu privire la prevenirea şi combaterea spălării banilor, ale altor acte normative, în baza unei hotărîri judecătorești irevocabile în acest sens;

d) în alte cazuri prevăzute de contractul privind desfășurarea activității în parc;

e) la inițiativa Administrației parcului, în cazul în care, în urma verificării efectuate anual de către entitatea de audit, se constată că rezidentul nu mai întrunește condițiile de calificare în calitate de rezident al parcului pentru servicii de afaceri internaționale, prevăzute de prezenta lege.

(2) În cazurile prevăzute la alin.(1) lit. a), b) şi e), titlul de rezident al parcului se retrage prin decizia Administrației parcului.

(3) Retragerea titlului de rezident al parcului atrage după sine privarea rezidentului de facilitățile acordate conform prezentei legi.

(4) Rezidenții parcului pot contesta în instanță de judecată deciziile de retragere a titlului de rezident.

**Articolul 17**. Desființarea parcului pentru servicii de afaceri internaționale

(1) Parcul poate fi desființat printr-o hotărîre de Guvern, la propunerea Ministerului Economiei, în cazul în care parcul nu realizează obiectivele stipulate de prezenta lege şi de propriul regulament de organizare şi funcționare. Hotărîrea de Guvern privind desființarea parcului intră în vigoare după 6 luni de la data publicării acesteia.

(2) Desființarea parcului atrage după sine pierderea titlului de rezident al parcului respectiv, precum şi încetarea regimului de facilități acordate rezidenților parcului conform prezentei legi.

**Capitolul VII**

**DISPOZIŢII FINALE ŞI TRANZITORII**

**Articolul 18**

(1) Prezenta lege intră în vigoare la data publicării în Monitorul Oficial al Republicii Moldova.

(2) Guvernul, în termen de 6 luni de la data publicării prezentei legi:

a) va aduce în concordanță actele sale normative cu prezenta lege;

b) va elabora şi adopta actele normative necesare pentru executarea prezentei legi şi va prezenta Parlamentului propuneri privind punerea în concordanță a legislației în vigoare cu prezenta lege.

**PREŞEDINTELE PARLAMENTULUI IGOR GROSU**

**Notă informativă**

**la proiectul legii cu privire la parcul pentru servicii de afaceri internaționale**

|  |
| --- |
| * + - 1. **Denumirea autorului şi, după caz, a participanților la elaborarea proiectului**
 |
| Proiectul de lege a fost elaborat de către Ministerul Economiei, cu asistența partenerilor de dezvoltare.  |
| **2. Condițiile ce au impus elaborarea proiectului de act normativ şi finalitățile urmărite** |
| Ecosistemul antreprenorial în sectorul serviciilor de afaceri internaționale este încă unul în curs de dezvoltare, dar cu un potențial destul de mare. Pînă în prezent nu au fost elaborate și implementate anumite politici în vederea susținerii și dezvoltării acestui sector. În context, merită menționat faptul că politicile statelor din regiune adresate impulsionării dezvoltării sectorului serviciilor de afaceri internaționale creează dezechilibre semnificative în termeni de competitivitate și atractivitate pentru acest sector în Republica Moldova.Lipsa unei intervenții prompte și bine targhetate din partea statului ar putea fi tradusă în următoarele efecte sau consecințe nefavorabile: * Piața serviciilor de afaceri internaționale locale va rămîne subdezvoltată și va fi limitată la oferirea unor servicii simpliste cu valoare adăugată redusă, iar potențialul acesteia nu va fi valorificat pe deplin;
* Nivelului economiei informale şi a muncii ne(sub)declarată în acest sector ar putea atinge valori și mai mari, creând astfel presiuni din punct de vedere concurențial, dar și sub aspect de conformare fiscală precară;
* Nivelului actual al ISD, dar și a potențialului flux de ISD în sectorul ar putea fi redus considerabil, avînd în vedere riscul relocării/direcționării afacerilor către alte jurisdicții mai atractive atît de către investitorii străini deja prezenți pe piață, dar și potențialii investitori;
* Va fi diminuat transferul de know-how în ţară, fapt ce va genera implicit stagnarea evoluției acestui sector;
* Gradul redus de colectări bugetare, fapt care va influența realizarea politicilor statului în diverse ramuri, inclusiv cel al protecției sociale ale populației;
* Aspecte de ordin social precum (i) gradul redus al ocupării forței de muncă, (ii) migrarea profesioniștilor în căutarea oportunităților de angajare mai avantajoase peste hotare, (iii) reconversie profesională;
* Majorarea costurilor Guvernului în atingerea obiectivelor propuse în documentele sale de planificare strategică.
 |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul nu are drept scop armonizarea legislației naționale cu legislația Uniunii Europene. |
| **4. Principalele prevederi ale proiectului şi evidențierea elementelor noi** |
| Proiectul de lege propune implementarea unui model fiscal axat în mare parte pe două dimensiuni principale:* Reducerea poverii fiscale, în mare parte fiind transpusă în reducerea costurilor cu impozitele salariale. Or, anume costurile salariale reprezintă componenta esențială a cheltuielilor înregistrate de companiile ce oferă servicii de afaceri internaționale.
* Simplificarea administrării fiscale prin instituirea unui mecanism simplu de raportare și plată a impozitelor și taxelor datorate la buget.

Proiectul își propune să replice facilitățile fiscale acordate rezidenților parcurilor pentru tehnologia informațiilor, adaptat, însă, la specificul sectorului serviciilor de afaceri internaționale, dar și la un nivel optim de impozitare. În particular, proiectul vizează următoarele abordări:* Oferirea regimului fiscal facilitar și simplificat pentru companiile din sectorul serviciilor de afaceri internaționale, care vor deveni rezidenți ai unui parc instituit de Guvern.
* Un aspect important prevăzut de prezentul proiect de lege este virtualitatea parcului, care va permite rezidenților să își desfășoare activitatea economica pe tot teritoriul Republicii Moldova.
* Parcul va fi administrat de către Administrația parcului - instituție publică creată de Guvern, avînd atribuții clare și răspundere stabilite prin lege. Remunerarea activității administrației parcului va fi efectuată din contul cotizațiilor plătite de rezidenții parcului.
* Impozitarea lunară a rezidenților parcului se va produce prin aplicarea unui impozit unic de 10% din venitul din vânzări înregistrat de rezidenți, dar care nu poate fi mai mic decît suma minimă a impozitului unic ce se va determina lunar per angajat şi va constitui 30% din cuantumul salariului mediu lunar pe economie, prognozat pentru anul aferent perioadei fiscale a impozitului respectiv.
* Impozitul unic datorat de rezidenții parcului presupune înglobarea mai multe impozite şi taxe datorate la moment de companiile din sector și anume: impozitul pe venit din activitatea de întreprinzător, impozitul pe venit din salariu, contribuțiile de asigurări sociale de stat obligatorii datorate de angajatori, primele de asigurare obligatorie de asistență medicală datorate de angajați, taxele locale, impozitul pe bunurile imobiliare şi taxele rutiere.
* Angajații rezidenților parcului vor continua să fie înrolați în sistemul public de asigurări sociale, venitul asigurat al acestora fiind stabilit în cuantum de 68% din salariul mediu pe economie.
* Proiectul conține și anumite condiționalități aplicabile în raport cu viitorii rezidenți ai parcului. Astfel, rezidenții parcului urmează să întrunească următoarelor criterii: (a) Venitul înregistrat din prestarea serviciilor permise în parc în conformitate cu art.8 al legii reprezintă 85% sau mai mult din suma totală a venitului din vînzarea produselor (mărfurilor), prestarea serviciilor, executarea lucrărilor înregistrată în evidența contabilă, precum și (b) Venitul înregistrat din activitatea comercială externă reprezintă 85% sau mai mult din suma totală a venitului din vînzarea produselor (mărfurilor), prestarea serviciilor, executarea lucrărilor înregistrată în evidența contabilă.
* Proiectul de lege oferă, de asemenea, și anumite garanții rezidenților parcului pentru servicii de afaceri internaționale. Astfel, în cazul în care sunt adoptate legi noi care modifică cota şi/sau componența impozitului unic perceput de la rezidenții parcului pentru servicii de afaceri internaționale şi/sau îl anulează, rezidenții parcului sunt în drept, pe parcursul unei perioade de 10 ani, dar care nu va depăși termenul de funcționare a parcului, să activeze conform prevederilor legii în vigoare pînă la data punerii în aplicare a noilor legi.
* În vederea asigurării unui mecanism transparent de verificare a conformității și performanțelor înregistrate, proiectul instituie obligativitatea evaluării activității parcului si a rezidenților acestuia, cerințe privind verificare activității principale de către companiile de audit, procedura de retragere a titlului de rezident al parcului, precum și mecanismul de desființare a parcului pentru servicii de afaceri internaționale.
 |
| **5. Fundamentarea economico-financiară** |
| Conform analizei efectuate, implementarea prezentului proiect de lege la etapa incipientă nu se estimează să genereze pierderi bugetare din încasări fiscale, diferența diminuării poverii fiscale fiind atenuată prin creșterea numărului de rezidenți ai parcului pentru servicii de afaceri internaționale. |
| **6. Modul de încorporare a actului în cadrul normativ în vigoare** |
| Proiectul de lege prevede modificarea altor acte normative în vederea asigurării funcționalității parcului pentru servicii de afaceri internaționale, dar și pentru aducerea în corespundere cu prevederile prezentului proiect de lege. |
| **7. Avizarea şi consultarea publică a proiectului** |
| Proiectul urmează a fi supus avizării și consultării publice prin expediere părților interesate și prin publicare pe pagina web oficială a Ministerului Economiei, <http://www.me.gov.md/ro/advanced-page-type/anunturi-privind-consultari-publice>, la compartimentul Transparența-decizională /Anunțuri privind consultările publice.  |
| **8. Constatările expertizei anticorupție** |
| Proiectul urmează va fi expediat pentru expertizare Centrul Național Anticorupție. |
| **9. Constatările expertizei de compatibilitate** |
| Proiectul nu are drept scop armonizarea legislației naționale cu legislația Uniunii Europene și nu urmează a fi supus expertizei de compatibilitate.  |
| **10. Constatările expertizei juridice** |
| Proiectul va fi supus expertizei juridice de către Ministerul Justiției. |
| **11. Constatările altor expertize**Conform procedurii, proiectul a fost consultat prealabil cu Ministerul Finanțelor (avizul MF nr. 15/2-06/236 din 08.06.2022). Analiza impactului la proiectul de lege fost examinată în cadrul ședinței Grupului de lucru (proces-verbal nr.38-78-5438 din 01.06.2022). Analiza de impact a fost ajustată și completată conform recomandărilor Comisiei. |

**Ministru Sergiu Gaibu**